-Խոսքի ազատությունն այստեղ, իմ կարծիքով, որևէ առնչություն չունի: Որքան թույլ է տալիս դատել հրապարակային տեղեկատվությունը, այս իրավիճակի պատճառը չափազանց լարված միջանձնային հարաբերություններն են եղել: Տպավորությունն այնպիսին է, որ ժամանակին իրար լավ ճանաչած մարդիկ հիմա միմյանց հետ չեն շփվում, սակայն բավական նպատակային ու հաջողված սեղմում են դիմացինի՝ քաջ ծանոթ թույլ կետերը տեղեկատվական պատերազմների միջոցով: Հենց դրանք էլ բերել են նման անհեթեթ հանգուցալուծման: Այլ հարց է, թե ինչ խորքային, այդ թվում` հայեցակարգային տարակարծություններ և սկզբունքային մոտեցումներ են եղել փաստաբանների այս խմբերի միջև: Ինչ էլ եղած լինի, այսպիսի դրսևորումներն անհարիր են բարձր առաքելություն ունեցող անհատներին, և, ելնելով մասնագիտության և Փաստաբանների պալատի հեղինակությունը բարձր պահելու հրամայականից, հենց իրենք պետք է հարթեն բոլոր կնճիռները: Իսկ բուն միջադեպը, կարծում եմ, կհետաքննվի օբյեկտիվորեն և արդար: